अब संभल जाएं बल्लेबाज : गंभीर  
कोच्चि के हाथों मिली छह रन की हार के बाद कोलकाता के कप्तान गौतम गंभीर ने कहा कि मध्यक्रम के बल्लेबाजों के लिए यह संभल जाने का वक्त है।
कोच्चि टस्कर्स केरल के हाथों मिली छह रन की हार के बाद कोलकाता नाइट राइडर्स के कप्तान गौतम गंभीर ने कहा कि मध्यक्रम के बल्लेबाजों के लिए यह संभल जाने का वक्त है। कोच्चि ने पहले बल्लेबाजी करते हुए ईडन गार्डन्स में सात विकेट खोकर 132 रन बनाए, लेकिन नाइटराइडर्स की टीम 20 ओवर में नौ विकेट के नुकसान पर 126 रन ही बना सकी।  हार के लिए बल्लेबाजों, खासकर मध्यक्रम को जिम्मेदार ठहराते हुए गंभीर ने कहा, यह पूरी तरह से बल्लेबाजों की असफलता है। विकेट काफी बेहतर था और हम आसानी से लक्ष्य का पीछा कर सकते थे।  उन्होंने कहा, हमारे मध्यक्रम की अब तक परीक्षा नहीं हुई है और मुझे भरोसा है कि यह उनके लिए संभल जाने का समय है। हर दिन कोई एक खिलाड़ी प्रदर्शन नहीं कर सकता। किसी को अपना हाथ उठाकर कहना होगा कि यह मेरा दिन है और टीम को आगे ले जाएगा।  गंभीर ने कहा, हमारी बल्लेबाजी में गहराई है। हमारे पास यूसुफ (पठान), (इयोन) मोर्गन जैसे मैच को अंत तक ले जाने वाले खिलाड़ी हैं। उन्हें अच्छा प्रदर्शन करना होगा।